Diari Oficial de la Generalitat Valenciana


Sumari del DOGV 6249, del 20-04-2010 (2010/3942)

Informació pública de la proposta de modificació puntual de les normes urbanístiques del Pla General d'Ordenació Urbana. Addició articles 367, 368, 369 i 370. Normativa hotelera.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   6249

Data del DOGV
:   20-04-2010

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2010/3942


Data del document
:   30-03-2010

Organisme emissor
:   Ajuntament d'Oliva

Tipus de document
:   Anunci

Descriptors 

:   * Oliva
    * administració local
    * pla d'urbanisme

Informació pública de la proposta de modificació puntual de les normes urbanístiques del Pla General d'Ordenació Urbana. Addició articles 367, 368, 369 i 370. Normativa hotelera. [2010/3942]  
El Ple de l'Ajuntament, en sessió ordinària celebrada el dia 25 de març de 2010, s'ha disposat sotmetre a informació pública la proposta de modificació puntual del Pla General d'Ordenació Urbana d'Oliva, consistent a addicionar una normativa específica per a l'ús hoteler, amb el contingut següent:  
Títol VI. Règims especials  
Article 367. Definició i àmbit d'aplicació  
1. La present normativa addicional, modificativa de la normativa del vigent Pla General, serà aplicable, únicament i exclusivament, a l'ús hoteler, entenent per tal:  
a) Aquelles construccions i instal·lacions afectades expressament a aquest ús i que es destinen exclusivament a l'allotjament turístic temporal.  
b) Aquestes construccions constituiran l'objecte d'una explotació mercantil autoritzada administrativament i emparada per les corresponents llicències per al seu funcionament.  
c) Amb caràcter general serà aplicable a aquelles edificacions i instal·lacions previstes en l'article 2, del Decret 153/1993, de 17 d'agost, de la Conselleria d'Indústria, Comerç i Turisme i en l'article 2, del Decret 91/2009, de 3 de juliol, sempre que es tracte de blocs d'habitatges turístics que comprenga la totalitat d'un edifici integrat per apartaments o que complint amb els requisits i servicis addicionals regulats per tal norma puguen qualificar-se com aparthotel, amb exclusió expressa de la resta de modalitats de blocs d'habitatges turístics i els conjunts turístics.  
Les edificacions i instal·lacions destinats a allotjament turístic rural d'interior, campaments de turisme, motels, pensions, residències d'estudiants, colònies de vacances, residències de tercera edat i geriàtrics, residències de naturalesa sanitària, balnearis, etc., es regularen per la normativa general del Pla General i la normativa autonòmica o estatal que els resultara aplicable, i queden excloses de l'aplicació d'aquesta normativa, sense perjudici que aquestes edificacions i usos, o algunes d'aquestes, puguen ser objecte d'algun tipus o mesura de benefici de caràcter tributari sempre que es contemple amb aquest caràcter en la corresponent ordenança fiscal municipal, en allò que afecta al règim de l'obtenció de llicències per a les obres i l'activitat.  
Amb caràcter general, en qualsevol àmbit on així ho permeta l'ordenació urbanística, l'ús hoteler se subjectarà a les específiques condicions regulades en aquesta, i li serà aplicable el règim especial de bonificació de tributs que, per a aquest ús, es contempla en l'article 9 de les presents normes. Aquesta normativa addicional és aplicable, amb caràcter potestatiu, en l'àmbit on explícitament s'indica en aquestes, per a cada una de les tipologies edificatòries.  
Article 368. Ús hoteler en tipologia aïllada  
1. En les zones residencials aïllades en sòl urbà es permet l'ús hoteler, excepte en aquelles parcel·les compreses en una franja de 200 m terra a dins, a partir de la línia de domini públic maritimoterrestre.  
2. Les condicions de les edificacions acollides a esta norma addicional, s'ajustaran a les generals de la zona urbanística, unitat d'actuació o sector on es troben, amb les excepcions següents:  
a) Les edificacions podran incrementar en dos plantes més el nombre d'aquestes autoritzat per la normativa general. L'altura màxima de cornisa podrà incrementar-se sobre la màxima autoritzada amb caràcter general en (N x 3.40) m (sent N el nombre de plantes afegides sobre el nombre màxim de plantes autoritzades amb caràcter general).  
b) La distància a límits es veurà incrementada en 3 metres sobre la qual haja de guardar-se amb caràcter general.  
c) L'ocupació de parcel·la no serà en cap cas superior al 50%.  
d) El nivell de la rasant que es prenga com a referència per a la consideració de l'altura de cornisa, així com per a la definició de planta semisoterrani i de planta baixa, se situarà a una cota 3.25m sobre el nivell de la rasant de la vorera existent.   
3. Quant al còmput de l'edificabilitat neta sobre parcel·la caldrà ajustar-se al que disposa l'article 70 de les normes urbanístiques del Pla General d'Ordenació Urbana d'Oliva «edificabilitat neta sobre parcel·la», amb les particularitats següents:  
a) En la planta semisoterrani podran ubicar-se les zones destinades a ús comú pròpies del servici d'hotel, com ara menjadors, cuines, salons, establiments comercials, vestíbul general d'accés, cambres de planxa, cambres de maquinària, instal·lacions i semblants, així com les escales i corredors d'accés exclusiu a aquestes, no sent computable a l'efecte d'edificabilitat.  
b) Les terrasses cobertes i sense tancament perimetral no computaran a l'efecte d'edificabilitat fins una superfície màxima equivalent al trenta per cent (30%) de l'edificabilitat computable total, realment consumida.  
Article 369. Ús hoteler en tipologia entremitgeres  
1. En les zones residencials entremitgeres en sòl urbà, es permet l'ús hoteler, excepte en aquelles parcel·les compreses en una franja de 200 m terra endins, a partir de la línia de domini públic maritimoterrestre.  
Esta norma exclou al nucli antic d'Oliva, comprés en la delimitació aprovada pel Ple de l'Ajuntament en sessió de 28 de setembre de 1995, en el que l'ús hoteler se subjectarà a les específiques condicions constructives i de protecció regulades en el planejament vigent.  
2. Les condicions de les edificacions acollides a aquesta norma addicional, s'ajustaran a les generals de la zona urbanística, unitat d'actuació o sector on es troben, amb les excepcions següents:  
a) A partir de la màxima altura edificable, en les edificacions acollides a l'ús hoteler exclusiu, es permetran plantes escalonades, de manera que no invadisquen el pla ideal de 45 graus que passa per la línia d'intersecció del pla de façana i del pla de l'últim forjat permés amb caràcter general. En concret, es podrà incrementar una planta més, quan el nombre d'aquestes autoritzat per la normativa general siga d'almenys, tres (planta baixa més dos) i en dos plantes més, quan el cas general permeta més plantes. Cada planta afegida, sobre l'altura de cornisa, presentarà una altura màxima total buit/ple de 3.40 m.  
b) La superfície ampliable sobre la màxima altura edificable, segons al paràgraf anterior del present apartat, no podrà superar la superfície dedicada a zones destinades a ús comú pròpies del servici d'hotel, com ara menjadors, cuines, salons, vestíbul general d'accés, quarts de planxa, quarts de maquinària, instal·lacions i semblants, així com les escales i corredors d'accés exclusiu a les mateixes, siga quina siga la planta on s'ubiquen.   
Article 370. Normes comunes  
1. De les llicències que atorgue l'Ajuntament quedarà constància en el Registre de la Propietat, per mitjà d'anotació en els fulls registrals corresponents a la finca afectada. En aquesta es deixarà constància que les construccions i instal·lacions destinades a l'ús hoteler quedaran necessàriament afectades a aquest ús per la totalitat del període d'amortització de l'immoble, fent-se extensiva esta afectació i vinculació a la total superfície de la parcel·la en què se situe l'edificació, sense que la resta de la parcel·la puga ser objecte de posteriors segregacions ni destinada a usos distints de l'hoteler.  
2. Transcorreguts més de 20 anys, des de la data de concessió de la llicència de l'activitat, i amb caràcter excepcional, les construccions i instal·lacions afectades a l'ús hoteler, podran destinar-se a altres usos d'interés social, com ara residències d'ancians, centres de rehabilitació sanitària i altres de similars, compatibles amb l'estructura tipològica de l'immoble, sempre que es justifique el canvi d'ús i el mateix es considere convenient per part de l'Ajuntament. En cap cas podran destinar-se a ús residencial d'habitatge.   
3. L'Ajuntament d'Oliva, a través de la modificació de les corresponents ordenances fiscals, podrà aprovar un règim especial de bonificació de tributs sobre l'activitat hotelera exclusiva, sobre el concepte de béns immobles i sobre taxes per l'expedició de les llicències.  
Aquesta modificació se sotmet a informació pública per període d'un mes, comptat a partir de l'endemà de la publicació d'aquest anunci en el Diari Oficial de la Comunitat Valenciana, en la forma prevista en l'article 94 en relació amb l'article 83.2.a de la Llei 16/2005, de 30 de desembre.  
L'expedient i documentació es troba exposat en el Departament d'Urbanisme de l'Ajuntament d'Oliva perquè les persones interessades puguen consultar-lo i examinar-lo.  
   
Oliva, 30 de març de 2010.- L'alcalde: Salvador Fuster Mestre.